Aalborg Pirates har fået alt andet end en god start på den nye sæson i Metal Ligaen. I tirsdags blev det dog til første sejr i sæsonen, men fredag aften måtte det nordjyske ishockeyhold indkassere endnu et nederlag. Denne gang ude mod Gentofte. Kampen endte 3-2 til sjællænderne, på trods af at Aalborg ellers bragte sig foran tidligt i første periode. Aalborg Pirates har kun hentet en enkelt sejr i ni kampe, og de ligger lige nu klart i bunden sammen med Herlev. Anderledes godt gik det for Frederikshavn White Hawks, der slog netop bundproppen Herlev med hele 6-1 på udebane. Dermed indtager Frederikshavn lige nu andenpladsen med 18 point efter otte kampe - med kun to point op til SønderjyskE.

Opsummering:
Fredag aften var både Aalborg Pirates og Frederikshavn White Hawks i kamp på Sjælland.